Jostein Refsnes

Jostein Albert Refsnes (født 1943) er en norsk industrileder.

Han vokste opp i Trondheim. Han gikk Trondheim økonomiske gymnas og utdannet seg så til siviløkonom ved NHH.

Han var soussjef i reklamebyrået Holter, Young & Rubicam fra 1969 til 1972, markedssjef ved Nobø i Trondheim og Stjørdal fra 1972 til 1977 og disponent ved Norsk Teknisk Porselen i Fredrikstad fra 1977 til 1979.

Fra 1979 var Refsnes administrerende direktør i Høyang-Polaris i Moss. Etter at Høyang Polaris ble en del av Norsk Hydro, fortsatte Refsnes innen aluminiumdivisjonen som direktør i Hydro Aluminium og fra 1991 som administrerende direktør i Hydro Seafood (i 2001 fusjonert inn i Marine Harvest).

I 1995 var blant pådriverne for å opprette Fiskeri- og Havbruksnæringens Landsforening. Han hadde to års permisjon fra Hydro for å jobbe som administrerende direktør i landsforeningen i oppstarten. Han har også vært engasjert i andre bransjeorganisasjoner, blant annet som ordfører i Norges Markedsforbund, visepresident i Nordisk Markedsforbund og medlem av hovedstyrene i Norges Industriforbund og Teknologibedriftenes Landsforening.

Mens han bodde i Stjørdal, var han innvalgt i kommunestyret (1975–1977), som representant for Høyre.

 Referanser 

Kategori:Norske næringslivsledere
Kategori:Norske reklamefolk
Kategori:Personer tilknyttet Norsk Hydro
Kategori:Norske siviløkonomer fra NHH
Kategori:Høyre-politikere i Nord-Trøndelag
Kategori:Lokalpolitikere i Stjørdal
Kategori:Personer fra Trondheim kommune